stanford-oval/wikipedia huggingface dataset:
Pokémon Gold ja Silver

| Pokémon Gold ja Silver |
| --- | --- |

 Pokémon Goldin ja Silverin kansikuvat. Kuvat ovat pelien taiteellisen johtajan ja hahmosuunnittelijan Ken Sugimorin piirtämiä. Goldin kannessa on Pokémon-hahmo Ho-Oh ja Silverin kannessa Lugia.
Kehittäjä:  Game Freak
Julkaisija:  Nintendo
Ohjaaja:  Satoshi Tajiri Junichi Masuda
Tuottaja:  Takehiro Izushi Takashi Kawaguchi Tsunekazu Ishihara
Suunnittelija:  Satoshi Tajiri
Käsikirjoittaja:  Toshinobu Matsumiya Kenji Matsushima
Taiteilija:  Ken Sugimori
Säveltäjä:  Junichi Masuda Go Ichinose Morikazu Aoki
Pelisarja:  Pokémon
Julkaistu:  JP 21. marraskuuta 1999 AUS 13. lokakuuta 2000 NA 15. lokakuuta 2000 EU 6. huhtikuuta 2001
Lajityyppi:  tietokoneroolipeli
Pelimuoto:  yksinpeli, moninpeli
Ikäluokitus:  ESRB: E  Virheellinen ESRB-arvo PEGI: 3
Alusta:  Game Boy Color (SGB ja Game Boy tuettuja)
Jakelumuoto:  pelimoduuli
Lisää peliartikkeleitaVideopelien teemasivulla
Infobox OK      : 
Pokémon Gold ja Pokémon Silver (jap. ポケットモンスター 金・銀, Poketto Monsutā Kin Gin) ovat toinen osa Game Freakin kehittämässä ja Nintendon julkaisemassa Pokémon-videopelisarjassa Game Boy Color-käsikonsolille. Ne julkaistiin ensimmäiseksi Japanissa vuonna 1999, Australiassa ja Pohjois-Amerikassa 2000 ja Euroopassa 2001. Erikoisversio Pokémon Crystal julkaistiin samalle konsolille noin vuosi myöhemmin jokaisella alueella. Vuonna 2009 Nintendo julkaisi peleistä uusintaversiot Nintendo DS -konsolille nimillä Pokémon HeartGold ja SoulSilver.
Pokémon Gold ja Silver sijoittuvat fiktiivisen Pokémon-maailman Johto- ja Kanto-alueille, joita ihmisten lisäksi asuttavat erikoiset Pokémoneiksi kutsutut olennot. Molemmat pelit ovat toisistaan riippumattomia, mutta niiden juonet ovat pääosin samat: päätavoitteena on tulla Johto- ja Kanto-alueiden parhaaksi Pokémon-kouluttajaksi, mikä tapahtuu kasvattamalla ja keräämällä Pokémoneja ja taistelemalla niiden avulla muita kouluttajia vastaan. Kerätäkseen kaikki Pokémonit pelaajan pitää vaihtaa Pokémoneja sekä pelien että sen edeltäjien Pokémon Redin ja Bluen välillä. Peleissä esitellään 100 edellisistä peleistä tuntematonta Pokémon-lajia ja seurataan pelaajan nimeämän päähenkilön kehitystä hänen tavoitellessaan Pokémon-mestaruutta. Pokémon-animen Johto-saaga pohjautuu peleissä esiteltyyn alueeseen.
Pokémon Gold ja Silver jatkoivat edeltäjiensä valtavaa suosiota samalla kun Pokémonista alkoi muodostua miljardien dollarien arvoinen brändi. Pelien menestys oli lähes yhtä suuri kuin Pokémon Redin ja Bluen ja niitä myytiin miljoonia maailmanlaajuisesti.
Pelaaminen ja tarina

Kuten Pokémon Red, Blue ja Yellow, Pokémon Gold ja Silver ovat lintuperspektiivistä pelattavavia pelejä, joissa pelaaja ohjaa päähenkilöä fantasiamaailmassa ja on vuorovaikutuksessa sen esineiden ja ihmisten kanssa. Tutkiessaan maailmaa pelaaja kohtaa erilaisia maastoja kuten ruohoniittyjä, metsiä, luolia ja meriä, joissa erilaiset pokémon-lajit asuvat. Kun pelaaja kohtaa tällaisen olennon, pelinäkymä muuttuu vuoropohjaiseksi "ottelunäyttämöksi" jossa pokémonit taistelevat.
Pelissä on kaksi päätavoitetta: pääjuoni eli Pokémon-mestaruuden saavuttaminen päihittämällä Elite Four ja Lance, ja Pokédexin täydentäminen pyydystämällä, kehittämällä ja vaihtamalla kaikki 251 pokémonia. Tavoitteet saavutetaan kehittämällä ja kasvattamalla pelaajan pokémoneja, mikä tapahtuu taistelemalla villejä tai muiden kouluttajien pokémoneja vastaan. Tämä kaikille Pokémon-peleille ominainen tapa kerätä kokemuspisteitä ja kehittää hahmoja ohjaa pokémonien fyysisiä ominaisuuksia kuten opittavia taistelutekniikoita.
Pelaaminen ja tarina > Juoni

Pokémon Gold ja Silver sijoituvat Johto-alueelle noin kolme vuotta niitä edeltäneiden, Kanto-alueelle sijoittuvien Redin ja Bluen jälkeen. Johto on kuvitteellinen alue, joka mallinnettu Japanin Kansai- ja Tōkai-alueiden pohjalta. Johto-alueella on yhteensä seitsemän kaupunkia ja neljä kylää sekä muita paikkoja, joista useimpien välillä teitä tai muita kulkureittejä. Päästäkseen joillekin alueille pelaajan tulee oppia erikoinen taito tai hankkia erityinen esine; esimerkiksi päästäkseen meren ympäröimään Cianwood Cityyn pelaajan pitää opettaa yhdelle pokémoneistaan Surf-taito, jonka avulla voi ratsastaa pokémoninsa selässä veden yli.
Pokémon Goldin ja Silverin päähenkilö on New Bark Townissa asuva nuori poika. Pelin alussa professori Elm antaa pelaajan valita ensimmäiseksi Pokémonikseen joko Chikoritan, Cyndaquilin tai Totodilen. Pelaajan kilpailija varastaa itselleen pokémonin ja taistelee häntä vastaan tietyissä pelin kohdissa koetellakseen pelaajan Pokémoneja.
Pelissä tavoite on tulla Johto- ja Kanto-alueiden parhaaksi pokémon-kouluttajaksi, mikä tapahtuu kasvattamalla pokémoneja, täydentämällä pokémon-tietosanakirja Pokédex, voittamalla Johto-alueen kahdeksan pokémon-salin johtajat, haastamalla eliittineloset ja mestari sekä tämän jälkeen voittamalla Kanto-alueen kahdeksan pokémon-salin johtajat. Lopuksi pelaaja voi taistella Rediä vastaan Mt. Silverin huipulla. Koko pelin ajan pelaaja taistelee pokémoneja kaltoin kohtelevaa rikollisjärjestöä Rakettiryhmää vastaan.
Pelaaminen ja tarina > Uudet ominaisuudet

Vaikka Pokémon Gold ja Silver säilyttivät Pokémon Redissä ja Bluessa käytetyt pyydystyksen, taistelun ja evoluution toimintaperiaatteet, ne toivat myös uusia ominaisuuksia. Peleissä on sisäisen kellon ansiosta aikajärjestelmä, joten peli muistaa kellonajan ja viikonpäivän. Tämä ominaisuus vaikuttaa joihinkin pelitapahtumiin, kuten pokémonien ilmaantumiseen. Pelissä on uusia esineitä, joista jotkut on suunniteltu käytettäväksi uuden ominaisuuden kanssa: pokémonien kykenevät pitämään esineitä hallussaan. Yksi uusi Pokémonin haltuun annettava esine on marja, jota on useaa eri lajia ja joka parantaa elämäpisteitä tai muita vammoja. Uudet erikoistuneet poképallot helpottavat Pokémonien pyydystämistä tietyissä tilanteissa. Uutta pelissä on myös Pokégear-laite, joka on sekä kartta, kello että puhelin, jolla pelaaja voi soittaa pelihahmoille jotka antavat puhelinnumeronsa. Pokémon-kouluttajat soittavat pelaajalle haastaakseen tämän uusintaotteluun tai kertoakseen harvinaisista pokémon-lajeista joita esiintyy tietyillä alueilla.
Uutta peleissä ovat myös Raikou, Entei ja Suicune, jotka ovat Johto-alueella vaeltavia, nopeasti alueelta toiselle liikkuvia legendaarisia pokémoneja. Yhden kohtaamisen jälkeen niiden olinpaikan voi jäljittää Pokédexillä ja ne yrittävät paeta, mutta niiden taistelussa saamat vammat kuitenkin säilyvät. Uutta Goldissa ja Silverissä on myös mahdollisuus kohdata "kiiltäviä" Pokémoneja, joiden väri poikkeaa lajin tavallisesta värityksestä ja joiden esiintyminen on hyvin harvinaista. Kaksi uutta pokémontyyppiä lisättiin: terästyyppi ja pimeystyyppi. Terästyypin pokémoneilla on hyvä puolustus ja resistanssi muita tyyppejä vastaan, kun pimeystyypin Pokémonit ovat immuuneja psyykkistyypin liikkeille ja vahvoja psyykkistyypin Pokémoneja vastaan, minkä lisäksi niillä on harvoja heikkouksia. Peliin lisättiin myös uusia liikkeitä, mutta näitä liikkeitä osaavia pokémoneja ei voi vaihtaa ensimmäisen sukupolven Pokémon-peleihin. Vaihtaminen onnistuu kuitenkin liikkeitä poistamalla. Toinen suuri muutos on Special-ominaisuuden jakaminen Special Attack- ja Special Defense-ominaisuuksiksi, mikä lisäsi strategian osuutta peleissä.
Pokémon Gold ja Silver mahdollistivat myös Pokémonien jalostamisen. Kun samaan jalostusryhmään kuuluvat koiras- ja naaraspokémonit jätetään Pokémon Daycare -päivähoitoon, voivat ne saada munan josta kuoriutuu nuori Pokémon. Tämä nuori pokémon perii äitinsä lajin ja isänsä liikkeet. Legendaariset sekä jotkut tietyt pokémon-lajit eivät kuitenkaan kykene lisääntymään.
Suunnittelu ja kehitys

Pokémon Goldin ja Silverin tekemiseen meni kolme ja puoli vuotta. Pelejä oli tekemässä noin neljä ohjelmoijaa. Samanaikaisesti Goldin ja Silverin kehittämisen kanssa tehtiin Redin ja Bluen kansainväliset versiot. Goldin ja Silverin varhaista vaihetta esiteltiin Nintendo Space World -tapahtumassa vuonna 1997, jolloin sen arvioitu julkaisuajankohta oli maaliskuu 1998. Tämä kehitysvaiheen versio peleistä vuoti internetiin vuonna 2018. Esittelypelissä on viimeistelemättömiä versioita lopullisten pelien paikoista ja kymmeniä Pokémon-hahmoja, jotka jätettiin pois lopullisista peleistä.
Julkaisu

Nintendo ilmoitti alun perin, että se tuo Japanin markkinoille kolme miljoonaa Goldin ja Silverin pelikasettia pelien julkaisun ensimmäisellä viikolla, mutta ilmoitti lokakuussa 1999, että voi toimittaa ensimmäisellä viikolla sittenkin vain yhdestä miljoonasta puoleentoista miljoonaa kasettia. Syyksi ilmoitettiin maanjäristyksen tekemät tuhot Nintendon käyttämällä kasettitehtaalla Taiwanissa. Yhtiötä syytettiin siitä, että maanjäristys olisi ehkä ollut vain tekosyy, jonka varjolla pelien määrää haluttiin rajoittaa että niiden kysyntä pysyisi korkeana.
Pokémon Gold ja Silver julkaistiin Japanissa 21. marraskuuta 1999, Australiassa 13. lokakuuta 2000, Pohjois-Amerikassa 15. lokakuuta 2000 ja Euroopassa 6. huhtikuuta 2001.
Asema pelisarjassa ja jatko-osat

Pokémon Goldia ja Silveriä oli alettu kehittämään japanilaisten Pokémon Redin ja Greenin julkaisun jälkeen. Ne olivat lopullisiksi ajateltuja Pokémon-pelejä, joiden kehittämisen aikana ilmestyivät japanilainen Blue, Yellow, Pikachu-virtuaalilemmikki, Pokémon Stadium Nintendo 64 -pelikonsolille sekä Redin ja Greenin amerikkalaiset versiot.
Pokémon-pelit jaetaan sukupolviin. Samaan sukupolveen kuuluvat pelit, jotka ovat pelimekaniikaltaan samankaltaisia. Red, Green, Blue ja Yellow muodostavat pelisarjan ensimmäisen sukupolven. Näiden jälkeen ilmestyneet Gold, Silver ja Crystal muodostavat toisen sukupolven. Ensimmäinen ja toinen sukupolvi ovat yhteensopivia siten, että niitä 151:tä Pokémonia, jotka esiintyvät kummassakin sukupolvessa, voi vaihtaa linkkikaapelin avulla keskenään. Goldin ja Silverin mukana ilmestyneitä uusia Pokémoneja ei voi siirtää ensimmäisen sukupolven peleihin. Kolmas sukupolvi ei ole yhteensopiva ensimmäisen ja toisen kanssa, mutta siitä alkaen kaikki myöhemmät sukupolvet ovat olleet yhteensopivia keskenään.
Goldista ja Silveristä julkaistiin vuonna 2009 Nintendo DS:lle uudet versiot Pokémon HeartGold ja SoulSilver.
Aiheesta muualla

Nintendon virallinen Pokémon Gold ja Silver -sivusto
Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista. 
Alkuperäinen artikkeli: en:Pokémon Gold and Silver
Pelaaja (keskellä) kohtaa pelissä muita pokémon-kouluttajia (ylhäällä ja alaoikealla) ja villejä Pokémoneja, joita esiintyy esimerkiksi pitkässä ruohikossa (oikealla).
Pelin ottelunäkymä. Kuvassa pelaajan pokémon, Cyndaquil, ottelee Pidgeytä vastaan. Cyndaquil on yksi sadasta uudesta Pokémon-hahmosta, jotka Gold ja Silver esittelivät. Niiden lisäksi pelissä on jo Redissä ja Bluessa esiintyneet 151 Pokémonia, joihin Pidgey kuuluu.
Pokemon pelikasetit
Käännös suomeksi
Jukka Lipponen

Jukka Lipponen (VTT) toimii sosiaalipsykologian yliopistonlehtorina Helsingin yliopistossa. Lipposen asiantuntemusaluetta on organisaatiopsykologia.
Tutkimus

Tutkimuksessaan Lipponen on keskittynyt muun muassa organisaatioiden oikeudenmukaisuuden ja muutosten sekä fuusioiden tutkimiseen. Hän on tutkinut esimerkiksi organisaatioon identifioitumista ja menettelytapojen oikeudenmukaisuutta. Lipposen tutkimukset ovat käsitelleet myös sosiaalista identiteettiä, luottamusta sekä johtajuutta.
Aiheesta muualla

Jukka Lipponen Helsingin yliopiston sivuilla
Josep Clotet Ruiz

| 0 | 1 | 2 | 3 |
| --- | --- | --- | --- |

Henkilötiedot
Koko nimi: Josep Clotet Ruiz
Syntymäaika: 28. huhtikuuta 1977 (ikä 47)
Syntymäpaikka: Barcelona, Katalonia, Espanja
Seura
Seura:  Brescia
Tehtävä: päävalmentaja
Seurat
| Vuodet | Seura | O | (M) |
|  |  Igualada |  |  |
Valmennusura
2001–2003:  Cornellà
2004–2006:  Espanyol U19
2006–2007:  Figueres
2008–2009:  Espanyol B
2010:  Halmstads BK (apuv.)
2011:  Halmstads BK
2012:  Viking FK (apuv.)
2012–2013:  Málaga B
2014–2015:  Swansea City (apuv.)
2016–2017:  Leeds United (apuv.)
2017–2018:  Oxford United
2018–2019:  Birmingham City (apuv.)
2019–2020:  Birmingham City
2021:  Brescia
2021–2022:  SPAL
2022:  Brescia
2023–:  Brescia

Josep Clotet Ruiz (s. 28. huhtikuuta 1977) on espanjalainen jalkapallovalmentaja ja entinen pelaaja. Tammikuusta 2023 lähtien hän on toiminut Brescian päävalmentajana.
Ura

Clotet Ruizin pelaajaura jäi vaatimattomaksi, ja hän aloitti valmentamisen jo vuonna 2004 UE Figueresn peräsimessä. Hän valmensi seuraa kaksi kautta ja siirtyi kesällä 2006 RCD Espanyolin organisaatioon A-juniorien päävalmentajaksi. Hän valmensi kaudella 2008–2009 UE Miapuestaa, kunnes palasi Espanyolin palvelukseen II-joukkueen päävalmentajaksi.
Tammikuussa 2010 Clotet Ruiz siirtyi valmentamaan Ruotsiin, kun hänestä tuli Malmön apulaisvalmentaja. Yhdessä Roland Nilssonin kanssa hän luotsasi Malmön Ruotsin mestariksi kaudella 2010. Kauden jälkeen hän siirtyi Halmstads BK:n päävalmentajaksi. Kausi 2011 sujui kuitenkin murheellisesti, ja lopulta Clotet Ruiz sai potkut heinäkuussa 2011.
Lokakuussa 2011 Clotet Ruizista tuli norjalaisen Vikingin valmentaja. Hän vastaa edustusmiehistön harjoitukista ja valmentamisesta Åge Hareiden kantaessa päävastuun seuran valmennustoiminnasta. Hareiden saatua potkut tehtävästään kesäkuun alussa 2012 Clotet Ruiz ilmoitti myös jättävänsä seuran.  Pian ilmoituksensa jälkeen hänestä tuli Málaga CF:n reservijoukkueen päävalmentaja.  Hän valmensi Málagan organisaatiossa kauden 2012/13 ajan onnistumatta nostamaan seuraa Tercera Divisiónista.
Marraskuussa 2013 Clotet Ruiz siirtyi Swansea Cityn organisaatioon akatemiakonsultin tehtäviin.  Huhtikuussa 2014 Clotet Ruiz siirtyi Swansean edustusjoukkueen apuvalmentajaksi. Päävalmentaja Garry Monkin saatua potkut joulukuussa 2015, myös Clotet Ruiz jätti seuran.
Kesäkuussa 2016 Clotet Ruiz jatkoi yhteistyötään Garry Monkin kanssa siirtyen hänen valmennustiimiinsä Leeds Unitedin joukkueeseen. He luotsasivat Leedsin Mestaruussarjan seitsemänneksi kaudella 2016/17. Monkin jätettyä kauden päätteeksi seuran ja Thomas Christiansenin tultua uudeksi päävalmentajaksi, myös Clotet Ruiz lähti Leedsistä. Heinäkuussa 2017 hän aloitti Oxford Unitedin päävalmentajana. Pesti päättyi potkuihin jo tammikuussa 2018.
Maaliskuussa 2018 Cloter Ruizista tuli jälleen Garry Monkin apuvalmentaja, tällä kertaa Birmingham Cityssä. Seuran erotettua Monkin kesäkuussa 2019 nousi Clotet seuran päävalmentajaksi väliaikaisella sopimuksella. Birminghamin menestys Clotetin johdolla jäi vaisuksi ja joukkue vajosi kaudella 2019/20 Mestaruussarjan putoamiskamppailuun. Seura erotti Clotetin heinäkuun alussa 2020, kun Birmingham oli sarjassa sijalla 17.
Helmikuussa 2021 Clotet Ruiz siirtyi valmentamaan Italiaan Serie B:n Bresciaa. Hän johdatti joukkueen Serie B:n nousukarsintoihin, joissa Brescia kärsi tappion AS Cittadellalle. Hän jätti tehtävänsä kauden jälkeen ja siirtyi SPALin päävalmentajaksi. Hän sai potkut seurasta tammikuussa 2022.
Kesäkuussa 2022 Clotet Ruiz palasi Brescian päävalmentajaksi. Brescia aloitti hänen johdollaan kautensa Serie B:ssä vahvasti, mutta loppuvuoden heikot tulokset johtivat potkuihin joulukuussa 2022. Hän palasi kuitenkin seuran päävalmentajaksi jo tammikuun puolivälissä 2023.
Meriitit

Ruotsin mestaruus: 2010 (apuv.)
Jukka O. Kauppinen

Jukka O. Kauppinen (s. 16. heinäkuuta 1970) on suomalainen tietotekniikka- ja ilmailutoimittaja. Hän on erikoistunut kirjoittamaan strategia- ja simulaattoripeleistä, demoskenestä sekä laajemmista tietoteknisistä ja digitaalisen kulttuurin aiheista. Hänet tunnetaan myös nimimerkillä Grendel. Kauppinen on toinen iisalmelaisen Byterapers-demoryhmän perustajista.  Kauppinen on yksi Tampereen pelimuseon perustajajäsenistä sekä sen aktiiveja. Vuonna 2020 hän oli jäsenenä työryhmässä, jonka valmisteleman ehdotuksen perusteella demoskene lisättiin Suomen kansalliseen Unescon elävän perinnön luetteloon ensimmäisenä digitaalisena harrastuskulttuurina.
Iisalmesta kotoisin oleva Kauppinen kirjoitti tietotekniikka-aiheista MikroBittiin ja C-lehteen jo 1980-luvulla. Myöhemmin hän on kirjoittanut niistä muun muassa Pelit-lehteen, Skrolliin, Pelaaja-lehteen sekä useisiin eri sanomalehtiin.[lähde? ] Muista aiheista hän on kirjoittanut muun muassa Pienoismalli-lehteen, Ilmailu-lehteen ja Siivet-lehteen.[lähde? ] 1990-luvun taitteessa Kauppinen oli ahkerimpia demoskene-tapahtumien järjestäjiä Suomessa.
Aiheesta muualla

byterapers.scene.org / Grendel
Jukka O. Kauppisen haastattelu Peliplaneetta-sivustolle 2005
Jukka Nykänen

Jukka Nykänen (s. 1959) on suomalainen elokuvaleikkaaja. Hän on leikannut muun muassa useita Markku Pölösen ohjaamia elokuvia, kuten Kivenpyörittäjän kylä (1995), Kuningasjätkä (1998), Badding (2000) ja Emmauksen tiellä (2001).
Nykänen on voittanut parhaan leikkauksen Jussi-palkinnon kolmesti, elokuvista Rukajärven tie (1999), Sotalapset (2003) ja Musta jää (2007). Hän on ollut ehdolla Jussi-palkinnon saajaksi myös elokuvista Cyclomania (2001), Sokkotanssi (1999) sekä Poika ja ilves (1998).
Vuonna 2004 Nykäselle myönnettiin 13 000 euron arvoinen elokuvataiteen valtionpalkinto ja vuonna 2020 taiteilijaeläke.
Aiheesta muualla

Jukka Nykänen Internet Movie Databasessa. (englanniksi)
Jukka Nykänen Elonetissä.
Jukka Louhivuori

Jukka Ilmari Louhivuori (s. 8. kesäkuuta 1954 Helsinki) on ollut Jyväskylän yliopiston musiikkitieteen professori vuodesta 1998. Aikaisemmin hän toimi Oriveden Opistossa musiikinopettajana ja Jyväskylän yliopistossa lehtorina ja apulaisprofessorina. Vuonna 1982 Louhivuori suoritti nokkahuilun diplomitutkinnon, ja vuonna 1988 hän väitteli filosofian tohtoriksi. Vuosina 1985–1988 hän oli Jyväskylän kesän musiikkijohtaja, ja vuonna 1999 hänestä tuli Pythagoras – Musiikin ja äänentutkimuksen tutkijakoulun vastuullinen johtaja ja vuonna 2009 Musicae Scientiae -lehden päätoimittaja. Louhivuori on osallistunut moniin Suomen akatemian tutkimusprojekteihin. Hän on vaikuttanut myös Jyväskylän kunnallispolitiikassa.. Louhivuori on julkaissut omia musiikkiaiheisia kirjoja ja useita yhteisjulkaisuissa olevia kirjoituksia, joista osan muiden kanssa. Louhivuori on naimisissa, ja hänellä on viisi lasta, kuten jazzrumpali ja -säveltäjä Olavi Louhivuori ja laulaja, pianisti ja kitaristi Eva Louhivuori. Louhivuoren setä oli viulutaiteilija Heikki Louhivuori, ja hänen serkkunsa on rockkitaristi, säveltäjä, sovittaja ja tuottaja Janne Louhivuori.
Julkaisuja

Hengellisten kansansävelmien muuntuminen, 1982
Musiikinteorian kuntokoulu (Timo von Creutleinin ja Eeva-Leena Sariolan kanssa), 1982
Veisuun vaihtoehdot: musiikillinen distribuutio ja kognitiiviset toiminnot (väitöskirja), 1988
Aiheesta muualla

Louhivuoren esittely Jyväskylän yliopiston sivuilla (Arkistoitu – Internet Archive).
Jule Brand

| Mitalit | Mitalit | Mitalit |  |
| --- | --- | --- | --- |
|  Jule Brand kesäkuussa 2022. |  Jule Brand kesäkuussa 2022. |  Jule Brand kesäkuussa 2022. |  |
Maa:   Saksa
Naisten jalkapallo
|  Olympialaiset  |  Olympialaiset  |  Olympialaiset  |  |
|  Pronssia | Pariisi 2024 | Jalkapallo |  |
| EM-kilpailut  | EM-kilpailut  | EM-kilpailut  |  |
|  Hopeaa | Englanti 2022 |  |  |
Jule Brand (s. 16. lokakuuta 2002) on saksalainen jalkapalloilija. Hän on pelipaikaltaan keskikenttäpelaaja. Hän on pelannut Saksan naisten maajoukkueessa syyskuun 2022 puoliväliin mennessä 24 maaottelua ja tehnyt niissä viisi maalia.
Brand siirtyi kesällä 2022 Wolfsburgiin. Aiemmin hän on pelannut Bundesliigaa Hoffenheimin joukkueessa.
Brand voitti alle 17-vuotiaiden Euroopan-mestaruuden 2019. Hän pelasi naisten maajoukkueessa ensimmäisen kerran huhtikuussa 2021. Hän teki lokakuussa 2021 kotikentällä pelatussa MM-karsintaottelussa Israelia vastaan kaksi maalia. EM-kilpailuissa 2022 hän pelasi Saksan kaikki kuusi ottelua ja saavutti hopeaa Englannille loppuottelussa kärsityn jatkoaikatappion jälkeen.
Jule Charney

| Jule Charney |
| --- | --- |

Henkilötiedot
Syntynyt: 1. tammikuuta, 1917 San Francisco
Kuollut: 16. kesäkuuta 1981 (ikä 64) Boston, Yhdysvallat
Koulutus ja ura
Tutkinnot:  Kalifornian yliopisto, LA
Väitöstyön ohjaaja:  Jørgen Holmboe
Instituutti:  Institute for Advanced Study, Princetonin yliopisto MIT
Tutkimusalue:  numeerinen säänennustaminen
Jule Charney  (1. tammikuuta, 1917, San Francisco—16. kesäkuuta 1981, Boston)  oli  meteorologi, joka vaikutti merkittävästi numeeristen säänennustusmallien kehittämiseen ja ilmakehän yleisen kiertoliikkeen ymmärtämiseen.
Charney johti työtä, jossa ilmakehän liikeyhtälöitä johdettiin muotoon, jossa niistä poistettiin sellaiset ratkaisut, joilla ei ole merkitystä suursäätilan kannalta ilman että esimerkiksi matalapaineen kehitystä kuvaavat osiot olisivat kärsineet. Tämä oli välttämätön teoreettinen pohja sään ennustamiseen tietokonemalleilla.
Charney väitteli Kalifornian yliopistossa Los Angeleissa vuonna 1946 ja työskenteli Princetonin yliopistossa John von Neumannin kanssa 1950-luvun alussa käyttäen varhaisia tietokoneita säänennustusmallien kehittämiseen. Vuodesta 1956 kuolemaansa asti hän opetti Massachusetts Institute of Technology'ssä (MIT). Mathematics Genealogy Project luettelee 13 tutkijaa, joiden väitöstyötä Charney on ohjannut. Näiden joukossa ovat Eugenia Kalnay, Inez Fung, Kerry Emanuel ja James R. Holton.
Vuonna 1979 Charney johti National Research Councilin toimeksiannosta hiilidioksidia ja ilmastoa käsittelevää ad hoc tutkimusryhmää. Tuloksena oleva raportti "Hiilidioksidi ja ilmasto: tieteellinen arvio" on yksi varhaisimmista nykyaikaisista tieteellisistä arvioista ilmaston lämpenemisestä.
Jussiivi

Jussiivi on suomen kieliopin nimitys verbin 3. persoonan ja passiivin imperatiivimuodoille. Jussiivi ilmaisee velvoitetta, sallimista tai myönnytystä. Jussiivin tunnus on yksikössä -koon ~ -köön ja monikossa -koot ~ -kööt.
Toisin kuin 2. persoonan imperatiivi, jussiivi saa yleensä subjektin. Jussiivilause ei välttämättä ala verbillä kuten varsinaiset 2. persoonan imperatiivilauseet, vaan sekä subjekti että objekti voivat olla sekä ennen verbiä että sen jälkeen. Objekti on samassa sijassa kuin subjektillisessa väitelauseessakin. Jussiivi on puheessa harvinainen, ja sen yksikkö- ja monikkomuotojen käytössä esiintyy kirjoituksessakin horjuvuutta. Yksikön sijasta käytetään toisinaan t-päätteistä muotoa, johon sisältyy tunteenomaista lisäsävyä: Olihan se vähän harhaanjohtava otsikko, mutta olkoot, menihän se vissiin hyvään tarkoitukseen. Jotkut jussiivimuodot ovat kiteytyneet huudahduksiksi tai päivittelyiksi, kuten Eläköön!, hyi olkoon ja varjelkoon.
Jussiivi on tavallinen säädöskielessä: Tätä kaikki asianomaiset noudattakoot. Puhumista tarkoittavan verbin passiivimuotoinen jussiivi on puolestaan kirjoittajan keino esittää ikään kuin itselleen suunnattu kehotus kertoa tai selittää: -- sanottakoon vielä kerran: --. Usein jussiivilla on konsessiivinen, asiaintilaan mukautumista ilmaiseva merkitys: Tärkeintä on pätevyys; olkoon viranhaltija mies tai nainen.
Jussiivi-nimitys esiintyy myös ainakin suomen lähisukukielten viron sekä liivin kielioppiperinteissä. Jussiivia käsitteenä käytetään myös heprean ja arabian kieliopeissa.
Juice (soundtrack)

| Juice Soundtrack |
| --- | --- | --- |

Soundtrack-albumin tiedot
 Äänitetty : 1991
 Julkaistu: 31. joulukuuta 1991
 Formaatti: CD
 Tuottaja(t): Naughty by Nature, Rakim, Teddy Riley, Ant Banks, Gary G-Wiz, Hank Shocklee, EPMD, Hurby Luv Bug, DJ Muggs, Brand New Heavies
 Tyylilaji: gangsta rap, West Coast hip hop, hardcore hip hop, horrorcore, R&B
 Kesto: 54.41
 Levy-yhtiö: MCA, Motown Records
Juice soundtrack on vuoden 1991 viimeinen päivä julkaistu soundtrack-albumi rikos-draamaelokuvasta Juice. Soundtrack oli menestys myyden kultaa 4. maaliskuuta 1992. Albumi sijoittui avausviikolla sijalle 17 Billboard 200 albumilistalla sekä 3:nneksi  Top R & B Albums listalla.